|  |
| --- |
| *Директни плащания* |

1. **Европейската комисия обяви официално предложение за завишена авансова подкрепа на земеделските стопани във връзка с вълните на суша, засегнали Европа.** ДЧ ще имат възможност да обосноватпо-висок процент авансови плащания по директните плащания и плащания за развитие на селските райони за земеделските стопани в техните страни. За целта ДЧ, засегнати от неблагоприятни климатични условия, трябва да отправят обосновани искания до ЕК, придружени със съответни метеорологични данни. При положително решение на ЕК до 70% от директните плащания и до 85% от плащанията за развитие на селските райони могат да бъдат изплатени след средата на октомври, за да се подобри ситуацията с паричните потоци.на фермерите през 2019 година. При наличие на условия за това, могат да бъдат поискани и дерогации от някои изисквания за „екологизиране“. Тези дерогации ще се прилагат за диверсификация на културите и за екологично-насочените площи, във връзка с оставената под угар земя, за да е възможно използването на тази земя за производството на фуражи. Комисар Хоугън заяви, че „тези продължителни климатични условия са тревожни за фермерите, като Комисията поддържа постоянен близък контакт с държавите-членки с цел проследяване ситуацията на място“, като изрично подчерта, че „оставаме в готовност за съдействие на фермерите, които са засегнати от засушаване“. Комисията ще продължи да провежда сателитно наблюдение и да анализира ситуацията със засушаването на територията на континентална Европа.

|  |  |
| --- | --- |
| *Пазарна подкрепа* |  |

**2. Европейската комисия разреши предоставянето на държавна помощ по мярка „Популяризиране в трети държави“ от Националната програма за подпомагане на лозаро-винарския сектор за периода 2019-2023 година.** Разрешението за държавна помощ (до 30% от извършените допустими разходи) е само за вина със ЗГУ/ЗНП (не включва сортовите вина без ЗНП/ЗГУ) и е предоставено от ЕК на базата на направена от България нотификация съдържаща мотиви и доказателства за незасягане на конкуренцията. Кандидати по мярка „Популяризиране в трети държави“ могат да бъдат търговски дружества, организации на производители и асоциации на организации на производители на лозаро-винарски продукти, междупрофесионални организации, професионални организации, както и държавни органи и институции, чиято дейност е свързана с насърчаване на бизнеса, когато не са единствени бенефициенти на помощта. След разрешаването на държавната помощ по мярката кандидатите могат да получат подпомагане в размер на общо 80 на сто от извършените от тях разходи по заявените промоционални проекти (50 % от Европейския фонд за гарантиране в земеделието (ЕФГЗ) и 30 % от националния бюджет под формата на държавна помощ). Задължително условие обаче е проектите, които кандидатстват и за държавна помощ, да рекламират само вина със ЗНГ и ЗГУ предвид обхвата на държавната помощ, както и да не популяризират търговски марки на продуктите. Проектите, които рекламират сортови вина със ЗНП/ЗГУ и/или предвиждат видимост на търговски марки, могат да получат подпомагане само от ЕФГЗ в размер до 50 на сто от направените допустими разходи. Независимо от процента на финансиране – 50 % европейско финансиране или 80 % европейско + държавна помощ, кандидатите по мярката трябва да притежават капацитета да покрият със собствени средства остатъка от извършените по промоционалния проект разходи.

|  |  |
| --- | --- |
| *Визия за ОСП след 2020 г.* |  |

**3. На 25 юли 2019 се проведе първата дискусия с бранша за новата ОСП.** В срещата участваха министърът на земеделието, храните и горите Десислава Танева и трима заместник-министри, ръководителят на координационна група за изготвяне на Стратегически план за ОСП към МЗХГ, служители от Постоянното представителство на България в Брюксел, изпълнителният директор на Държавен фонд „Земеделие“, директори на дирекции в министерството. В срещата участва и Йоаким Руквид, президент на германската асоциация на фермерите и президент на КОПА. При откриването на срещата министър Танева заяви, че е „важно да се обединим около основните национални цели и приоритети, за да бъдат заложени в новата Обща селскостопанска политика“. По време на дискусията стана ясно, че основните цели на ОСП 2021-2027 г. са интелигентно, устойчиво и диверсифицирано селско стопанство, грижи за околната среда и климата и социално-икономическо укрепване на селските райони. Реформата за ОСП не може да бъде завършена преди да се приключат преговорите по Многогодишната финансова рамка след 2020 г. и нейното приемане не по-рано от края на тази година. За повече информация вижте Приложение 1.

|  |  |
| --- | --- |
| *Още от ЕС и света* |  |

**4. На 17.07.2019 Европейската комисия заяви, че равнището на бедност в селските райони е спаднало от 26% за 2016 г. на 24% за 2017 г., а делът на площите с биологично земеделие се е увеличил в ЕС.** Показателите на Общата селскостопанска политика (ОСП) допринасят за оценката на изпълнението й (178 показателя и повече от 900 под-показателя). Те потвърждават, че ОСП е по-пазарно ориентирана (износът на селскостопански и хранителни продукти на ЕС възлиза на 137,5 млрд. евро през 2018 г., а търговският баланс на ЕС за селскостопанските и хранителни продукти остава положителен- 21,7 млрд. евро през 2018 г.). Равнището на заетост в селските райони се е увеличило с 2 %- от 66% за 2016 г., на 68% за 2017 г. Делът на площите с биологично земеделие продължава да расте в ЕС. През 2016 г. той представлява 6,7% от общата земеделска площ в ЕС (11,9 милиона хектара). През 2017 г. достига 7% от общата земеделска площ (12,6 милиона хектара). Екологично насочените площи бележат незначително увеличение от 11,1 милиона хектара за 2016 г., на 11,4 милиона хектара за 2017 г.

**5. На 23 юли 2019 г. Комисията по земеделие на Европейския парламент проведе първата си среща, след встъпителната сесия на 10 юли, на която за председател беше избран Норберт Линс от ЕНП.** Kоординаторите на политическите групи се запознаха с напредъка по работната програма на Комисията по земеделие и дискутираха темите, свързани с трите доклада, гласувани преди изборите за Европейски парламент. Сред основните разгледани въпроси бяха дали трите доклада по Предложенията за регламенти за Общата селскостопанска политика след 2020 г. да бъдат представени на пленарното заседание на Парламента, за да съставят мандата за преговори или новите членове на ЕП трябва да започнат отново да разглеждат предложенията. Парламентаристите обмениха мнения с европейския комисар по земеделие Фил Хоган относно бъдещите приоритети и критикуваха проекта на търговско споразумение между ЕС и страните от Меркосур.

**Приложение 1**

**Първа дискусия с бранша за новата ОСП след 2020 г.**

По време на срещата беше представена и новосформираната Координационна група за изготвяне на Стратегически план за ОСП към МЗХГ и механизмът за комуникация със заинтересованите страни. Комуникационната стратегия включва срещи с бранша за обсъждане на важните теми, информационен портал, комуникация чрез електронната поща на Координационната група и създаване на мобилно приложение за Новата ОСП.

Предвижда се средствата от Европейския фонд за развитие на селските райони да бъдат по-малко за сметка на националното финансиране. Но това не засяга само страната ни, а всички държави членки като цяло. По отношение на директните плащания, един от най-важните моменти касае сближаване на нивата на плащанията между държавите членки, или т.н. външна конвергенция. Правилото е в рамките на следващия седемгодишен период средствата за директни плащания постепенно да нарастват, докато се покрие 50% от разликата между настоящото национално ниво и нивото от 90% от средното за ЕС.

Редица държави членки, включително и България, заявиха че таваните на директните плащания следва да бъдат определени на национално ниво и да бъдат доброволни, за да се осигури ефективна приложимост. Предложението на Европейската комисия относно таваните за директни плащания въвежда съществена промяна в сравнение с прилаганото до момента прогресивно намаление и таван на плащанията, което засяга само Схемата за единно плащане на площ. Промяната е, че се въвежда редукция в плащанията по всички схеми за директни плащания, включително и за обвързаната подкрепа, еко-схемите, преразпределителното плащане и плащането за младите земеделски стопани. Позицията на страната ни е, че тези схеми са насочени към подпомагане на земеделските стопани в сектори със специфични проблеми и тяхното редуциране е нелогично и непоследователно. В съответствие с целта за осигуряване на по-съществена субсидиарност е необходимо да бъде оставено като национално решение дали да се поставят тавани на плащанията и скала на намаление. По този начин ще бъде дадена максимална възможност за отразяване на националните специфики и ситуации в отделните държави членки.

По отношение на обвързаната подкрепа, Комисията предлага намаление на средствата от прилаганите към момента 13% + 2% за протеинови култури, на 10%+2%. В рамките на дискусията участниците се обединиха около мнението, че обвързаната подкрепа е изключително важен инструмент за България и увеличаването на процента на подпомагане е много важно за бранша.

Относно предложението на Комисията за отпадане на възможността за прилагане на преходна национална помощ след 2020 г., страната ни ще продължава да настоява да бъде намерено приемливо решение, с цел поддържане на стабилността на доходите на земеделските стопани.